Martie Swanepoel blog: Ons MOET trou!
JY LEES NOU Martie Swanepoel blog: Ons MOET trou!
"En nou vir 'n bomskok, ek dink ons moét trou ..." Daar in die Mimo's om elfuur die oggend op 'n Donderdag staar ek vir die man oorkant my.
Hy was van laerskool tot met ons hoërskool se 36ste reünie vir my "Gertjie Bosman". Ek en sy sussie was saam in die klas. As kind het ek soms van hulle huis af saam met haar Voortrekkers toe gestap.
Ek het "Gert' leer ken toe ek die eerste keer die skoolreünie eposse begin ontvang het. Dit is gesirkuleer toe hy die herontmoeting begin reël het vir die vyf jaar groepe wat die stigtingsjare van ons spogskool beleef het.
Elke Maandag het ons 'n kontaklys ontvang van al die leerlinge wat Gert opgespoor het.
Gert kán skryf! En ek is tog so 'n sucker vir 'n man wat kan skryf!
Ek kon deur Gert se stories elke gebeure in sy kinderjare "sien" afspeel. Van die padda wat hy geopereer het wat nie wakker wou word ná die "hartoorplanting" nie (natuurlik geïnspireer deur dr. Chris Barnard se eerste hartoorplanting) tot die dag toe hy en 'n maat Pepler se bos per ongeluk afgebrand het.
Ek en Gert het oor woorde begin korrespondeer. Ek het gevoel vir 'n wiskundige behoort hy meer aandag aan sy skryfkuns te gee.
"Ry saam met my af Kaap toe vir ons reünie. Mollie het my gedrop..."
Eposse was in daardie stadium van my lewe 'n veilige manier om weer met mense te kommunikeer. My lewe was in 'n gemors en ek het nie eintlik kans gesien vir sosialisering nie. Hoe kan ek van Parys na Kaapstad ry saam met "Gertjie Bosman"?
Wik. Weeg. Twyfel ...
Hoekom nie? Ek is depressief, my lewe is omgedolwe ...
Ons het 4 000 km Kaap toe en terug gesels en gelag. Ons het op Philippolis in die tronk geslaap (dis nou 'n gastehuis), ons het ons skool se naam op Ronnie's Sex shop in die Klein-Karoo se muur met 'n permanent marker neergeskryf, vis geëet, olywe geproe ...
Daar in Mimo's in Bryanston kyk ek vir die man wat 'n stukkende vrou opgetel het en weer help heel word het.
Hy het geduldig trane afgedroog. Ons het saam 'n groentetuin geplant, gepraat oor boeke, kruie, kos en musiek en lang ente gaan stap.